DITTO ส่งซิก Q2 สดใส เร่งขยายงาน “ราชการดิจิทัล” ดันรายได้ปีนี้โต 30%
DITTO ส่งซิกไตรมาส 2/66 สดใส เดินหน้าประมูลงานเพิ่ม เน้นขยายงานราชการดิจัล ตุนแบ็กล็อกแน่น 4.4 พันล้านบาท ตั้งเป้ารายปีนี้โตเข้าเป้า 20-30%

DITTO ส่งซิกไตรมาส 2/66 โตต่อ เดินหน้าประมูลงานเพิ่ม เน้นขยายงานราชการดิจัล ตุนแบ็กล็อกแน่น 4.4 พันล้านบาท ตั้งเป้ารายปีนี้โตเข้าเป้า 30%
10 พ.ค. 2566

นายฐกร รัตนกมลพร ประธานเจ้าหน้าที่บริหาร บริษัท ดิทโต้ (ประเทศไทย) จำกัด (มหาชน) หรือ DITTO เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย (ตลท.) ในวันที่ 10 พฤษภาคม 66 ว่าแนวโน้มธุรกิจไตรมาส 2/2566 บริษัทมั่นใจว่ายังสามารถเติบโตได้อย่างแข็งแกร่ง เนื่องจากได้รับงานเพิ่มขึ้นจาก Technology Engineering และ Data &amp; Document Management ซึ่งปีนี้มองว่าหน่วยงานราชการให้ความสำคัญกับเรื่องดังกล่าวในการเดินหน้าขยายพัฒนาระบบบริหารจัดการเอกสารและข้อมูลในรูปแบบดิจิทัลจะเป็นกลุ่มที่สามารถผลักดันให้ผลประกอบการเติบโตแข็งแกร่ง โดยตอนนี้บริษัทได้มีการประมูลงานหรือเสนอเข้าไปบิทแข่งขัน อีกทั้งยังมีพ.ร.บ.อิเล็กทรอนิกส์เข้ามาช่วยหนุนให้ผลประกอบการเติบโตแข็งแกร่ง ซึ่งบริษัทตั้งเป้ารายได้ทั้งปี 2566 เติบโต 20-30%
ทั้งนี้ ปัจจุบันบริษัทมีแบ็กล็อกในมือ 4,416 ล้านบาท โดยแบ่งเป็นงาน วิศวกรรมเทคโนโลยี 2,543 ล้านบาท ส่วนข้อมูลและการจัดการเอกสารอยู่ที่ 1,873 ล้านบาท คาดว่าปี 2566 จะรับรู้รายได้ประมาณ 25% จาก 4,000 กว่าล้านบาท ซึ่งยังไม่รวมงานโครงการใหม่ที่เข้ามา
โดยก่อนหน้านี้บริษัทได้รับงานโครงการสวนสัตว์แห่งใหม่ระยะที่ 1 รวมมูลค่า 5,354 ล้านบาท ซึ่ง DITTO ได้ลงทุนในสัดส่วน 30% มูลค่ากว่า 1,606 ล้านบาท และ บริษัท สยาม ทีซี เทคโนโลยี จำกัด ซึ่งเป็นบริษัทย่อย ลงทุนในสัดส่วน 29% มูลค่ากว่า 1,552 ล้านบาท รวมสัดส่วนงานของบริษัททั้งหมด 59% คิดเป็นมูลค่ากว่า 3,158 ล้านบาท ขณะที่บริษัท ทีม คอลซัลติ้ง เอนจิเนียริ่งแอนด์ แมเนจเมนท์ จำกัด(มหาชน) มีสัดส่วน 10% มูลค่ากว่า 535 ล้านบาท ส่วนที่เหลือกระจายไปยังพันธมิตรธุรกิจอื่นๆ โดยมีระยะเวลาก่อสร้างทั้งสิ้น 900 วัน
อีกทั้งยังมีโครงการปลูกป่าชายเลนเพื่อคาร์บอนเครดิต มีระยะเวลาโครงการที่ดิน 30 ปี โดยพื้นที่จัดสรรทั้งหมดจนถึงปัจจุบัน 48,166.75 ไร่ ซึ่งบริษัทตั้งเป้าอยู่ที่ 100,000 ไร่ โดยลงทุนครั้งแรกราว 140-170 ล้านบาท ซึ่งคาดว่าจะเริ่มดำเนินโครงการภายในปี 2566 และจะใช้เวลา 3 ปี จนกว่าจะถึงปีแรกในการสร้างรายได้จากคาร์บอนเครดิต รวมถึงการปลูกป่าชายเลน และการเก็บคาร์บอนที่อยู่ในประเภทสีน้ำเงินคาร์บอน โดยคาร์บอนออฟเซ็ตเครดิตที่ผลิตได้จะแบ่งออกเป็น 2 ส่วนคือ 90% ไปที่ DITTO และอีก 10% ไปที่ DMCR ส่วนการซื้อขายคาร์บอนเครดิตในยุโรปอยู่ที่ประมาณ 70 ยูโรต่อตัน สูงสุดที่ 100EUR ต่อตันในเดือนสิงหาคม 2565 โดยบริษัทคาดว่าจะเริ่มรับรู้รายได้คาร์บอนเครดิตในปี 2569
ทั้งนี้ DITTO ยังเข้าลงทุนในหุ้นสามัญของ บริษัท โสมาภา อินฟอร์เมชั่น เทคโนโลยี จำกัด (มหาชน) หรือ SIT จำนวน 45,000,000 หุ้น หรือคิดเป็นร้อยละ 18 ของทุนจดทะเบียนชำระแล้ว คิดเป็นมูลค่าทั้งสิ้น 1,080 ล้านบาท จากกลุ่มผู้ถือหุ้นเดิม
ขณะที่ปัจจุบัน SIT ได้รับสัญญาจาก การท่าอากาศยานแห่งประเทศไทย (ทอท.) ในการบริหารจัดการระบบคัดกรองผู้โดยสารทั้งขาเข้าและขาออกในสนามบินของบริษัทการท่าอากาศยานแห่งประเทศไทยทั้ง 6 แห่ง ระยะเวลาสัญญายาวไปจนถึงปี 2571 ส่วนรายได้คิดจาก Transaction ของจำนวนผู้โดยสาร หากมีจำนวนผู้โดยสารมากเท่าไหร่รายได้ก็เพิ่มขึ้นตามไปด้วย
นอกจากนี้ยังมีเรื่อง พ.ร.บ.ว่าด้วยการปฏิบัติหน้าที่ทางอิเล็กทรอนิกส์ของหน้าที่การบริหาร ซึ่งได้รับการอนุมัติจากรัฐสภาเมื่อวันที่ 27 กรกฎาคม พ.ศ. 2565 เพื่อดำเนินการ e-Service สำหรับหน่วยงานราชการ และใช้เอกสารอิเล็กทรอนิกส์และการถ่ายโอนไฟล์ออนไลน์ เพื่อเป็นการแนะนำ DMS สำหรับองค์การบริหารส่วนจังหวัด (อบจ.) และองค์การบริหารส่วนตำบล (อบต.) ภายใต้ชื่อระบบ dap (data accelerate projection) ซึ่งแบ่งเป็น 76 จังหวัดในปัจจุบัน มีองค์กรอยู่ประมาณ 7,774 แห่ง โดยประเมินมูลค่าไว้ประมาณ 4,000 ล้านบาท